钦定古今图书集成/方舆汇编/边裔典/第130卷 > 北周
## 钦定古今图书集成/方舆汇编/边裔典/第130卷 > 北周

### 明帝二年突厥遣使献方物

按《周书明帝本纪》：二年“十二月辛酉，突厥遣使献方
物。”

### 武帝保定元年突厥遣使献方物

按《周书武帝本纪》，“保定元年春正月辛酉，突厥遣使
献其方物。”按《突厥本传》，保定元年，又三辈遣使贡
其方物。时与齐人交争，戎车岁动，故每连结之，以为
外援。初，魏恭帝世，俟斤许进女于太祖，契未定而太
祖崩。寻而俟斤又以他女许高祖，未及结纳，齐人亦
遣求婚，俟斤贪其币厚，将悔之。至是，诏遣凉州刺史
杨荐、《武伯》王庆等往结之。庆等至，谕以信义，俟斤遂
绝齐使而定婚焉。仍请举国东伐。

保定三年诏柱国杨忠与突厥伐齐。

按《周书武帝本纪》，保定三年九月，“诏柱国杨忠率骑
一万，与突厥伐齐。”按《突厥本传》：“三年，诏隋公杨忠
率众一万，与突厥伐齐。忠军度陉岭，俟斤率骑十万
来会。”

保定四年突厥献方物诏杨忠与突厥东伐。

按《周书武帝本纪》，保定四年五月，突厥遗使献方物。
八月，诏柱国杨忠率师与突厥东伐，至北河而还。
按《突厥本传》：四年正月，攻齐主于晋阳，不克，俟斤遂
纵兵大掠而还。忠言于高祖曰：“突厥甲兵恶，爵赏轻，
首领多而无法令。何谓难制驭？正由比者使人妄道
其彊盛，欲令国家厚其使者，身往重取其报。朝廷受
其虚言，将士望风畏慑。但虏态诈健，而实易与耳。今
以臣观之，前后使人皆可斩也。”高祖不纳。是岁，俟斤
复遣使来献，更请东伐。诏杨忠率兵出沃野，晋公护
趋洛阳以应之。会护战不利，俟斤引还。

保定五年，诏“陈公纯等如突厥逆女。”

按《周书武帝本纪》，“保定五年二月，诏陈国公纯、柱国
许国公宇文贵、神武公窦毅、南安公杨荐等如突厥
逆女。”按《突厥本传》，“五年，诏陈公纯、大司徒宇文贵、
神武公窦毅、南安公杨荐等往逆女。”按《武帝阿史
那皇后传》，“阿史那皇后，突厥木杆可汗俟斤之女。突
厥灭茹茹之后，尽有塞表之地，控弦数十万，志陵中。
夏太”祖方与齐人争衡，结以为援。俟斤初欲以女配
帝，既而悔之。高祖即位，前后累遣使要结，乃许归后
于我。保定五年二月，诏陈国公纯、许国公宇文贵、神
武公窦毅、南安公杨荐等奉备皇后文物及行殿，并
六宫以下百二十人，至俟斤牙帐所迎后。俟斤又许
齐人以婚，将有异志。纯等在彼累载，不得反命。虽谕
之以信义，俟斤不从。会大雷风起，飘坏其穹庐等，旬
日不止。俟斤大惧，以为天谴，乃备礼送后及纯等，设
行殿，列羽仪，奉之以归。天和三年三月，后至，高祖行
亲迎之礼。按《王庆传》，初突厥与周和亲，许纳女为
后，而齐人知之，惧成合从之势，亦遣使求婚，财馈甚
厚。突厥贪其重赂，便许之。朝议以魏氏昔与蠕蠕结
婚，遂为齐人离贰，今者复恐改变，欲遣使结之。遂授
庆左武伯，副杨荐为使。是岁，遂兴入并之役。庆乃引
突厥骑与隋公杨忠至太原而还，以齐人许送皇姑
及世母，朝廷遂与通和。突厥闻之，复致疑阻，于是又
遣庆往谕之。可汗感悦，结好如初。五年，复与宇文贵
使突厥逆女。自此以庆信著北蕃，频岁出使，后更至
突厥，属其可汗暴殂，突厥谓庆曰：“前后使来，逢我国
丧者，皆剺面表哀，况今二国和亲，岂得不行此事？”庆
抗辞不从。突厥见其守正，卒不敢逼。

### 天和二年突厥遣使献方物许陈公纯等以女归

按《周书武帝本纪》，天和二年五月“壬申，突厥遣使献
方物。”按《突厥本传》：“天和二年，俟斤又遣使来献。陈
公纯等逆女至，俟斤复贰于齐，会有风雷变，乃许纯等以后归。”

天和三年三月癸卯。皇后阿史那氏至自突厥
按《周书武帝本纪》云云。

天和四年突厥遣使献马。

按《周书武帝本纪》，天和四年秋七月丁巳，突厥遣使
献马。按《突厥本传》，四年，俟斤又遣使献马。俟斤死，
弟他钵可汗立。自俟斤以来，其国富强，有陵轹《中夏
志》。朝廷既与和亲，岁给缯絮锦彩十万段。突厥在京
师者，又待以优礼，衣锦食肉者，常以千数。齐人惧其
寇掠，亦倾府藏以给之。他钵弥复骄傲，至乃率其徒
属曰：“但使我在南，两个儿孝顺，何忧无物耶？”

### 建德元年二月癸酉遣大将军昌城公孙深使于突厥

按：《周书武帝本纪》云云。

建德二年突厥遣使献马。

按《周书武帝本纪》，不载。按《突厥本传》，“建德二年，他
钵遣使献马。及齐灭，齐定州刺史范阳王高绍义自
马邑奔之。他钵立绍义为齐帝，召集所部云为之复
仇。”

建德三年春正月庚午，突厥遣使献马。

按：《周书武帝本纪》云云。

### 宣政元年三月突厥献方物四月十一月突厥入寇按周书武帝本纪宣政元年三月壬申突厥遗使献方物四月庚申突厥寇幽州杀略吏民议将讨之

按《宣帝本纪》：“十一月，突厥寇边，围酒泉郡，杀略吏民。”

按《突厥本传》：“宣政元年四月，他钵遂入寇幽州，杀”

略居民。柱国刘雄率兵拒战，兵败死之。高祖亲总六
军，将北伐，会帝崩，乃班师。是冬他钵复寇边，围酒泉，
大掠而去。按《刘雄传》，雄字猛雀，临洮子城人也。雄
从高祖平并州，拜上大将军，进爵赵郡公，邑二千户，
旧封回授一子。明年，从平邺城，进柱国。其年从齐王
宪总北讨稽胡军，还，出镇幽州。宣政元年四月，突厥
寇幽州，拥略居民。雄出战，为突厥所围，临阵战殁。赠
亳州总管、七州诸军事、亳州刺史。

### 静帝大象元年突厥请和亲帝以赵王招女为千金公主嫁之

按《周书静帝本纪》，“大象元年二月，以赵王招女为千
金公主，嫁于突厥。”五月，突厥寇并州按《突厥本传》：
“大象元年，他钵复请和亲，帝册赵王招女为千金公
主以嫁之，并遣执绍义送阙。他钵不奉诏，仍寇并州。”
大象二年，突厥遣使献方物。

按《周书静帝本纪》，“大象二年二月，突厥遣使献方物，
且逆千金公主。”按《突厥本传》，大象二年，始遣使奉
献，且逆公主。而绍义尚留不遣，帝又令贺若谊往谕
之，始送绍义云。

按杜氏《通典》，“周之婚于木杆也，突厥锦衣肉食在长
安者，且以万数，至隋初并遣之，突厥大怨。俟斤贺敦，
周赵王之女。千金公主闻周灭，故悉众为寇，控弦三
十万，武威、天水、安定、金城、上郡六畜咸尽。”